REGOLAMENT TAL-KUMMISSJONI (KE) Nru 635/2007
tas-7 ta’ Ġunju 2007
li jidderoga għas-sena ta’ kontabilità 2006 mir-Regolament (KEE) Nru 1915/83 fir-rigward tal-perjodi ta’ żmien għall-preżentazzjoni tal-prospetti ta’ l-azjendi agrikoli
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill Nru 79/65/KEE tal-15 ta’ Ġunju 1965 li jistabbilixxi network għall-ġbir ta’ informazzjoni ta’ kontabilità dwar id-dħul u l-operazzjoni kummerċjali ta’ azjendi agrikoli fil-Komunità Ekonomika Ewropea (1), u partikolarment l-Artikolu 6(2) tiegħu,
Billi:
(1)
L-Artikolu 3(3) tar-Regolament tal-Kummissjoni (KEE) Nru 1915/83 tat-13 ta’ Lulju 1983 dwar ċerti regoli dettaljati ta’ implimentazzjoni dwar iż-żamma ta’ kontijiet biex ikun determinat id-dħul ta’ azjendi agrikoli (2) jistipula li mis-sena ta’ kontabilità 2005 'l quddiem l-aġenzija ta’ kooperazjoni għandha tgħaddi l-prospetti tal-biedja lill-Kummissjoni sa mhux aktar tard minn 12-il xahar wara t-tmiem tas-sena ta’ kontablità kkonċernata.
(2)
Huwa xieraq, bħala miżura ta’ eċċezzjoni għas-sena ta’ kontabilità 2006, li d-Danimarka tingħata perjodu itwal biex twassal l-informazzjoni sabiex dak l-Istat Membru jkun jista' jlesti r-reviżjoni tas-sistema ta’ l-IT li ntużat għall-ipproċessar ta’ l-informazzjoni tal-kontabilità miġbura biex ikun determinat id-dħul ta’ l-azjendi agrikoli.
(3)
Il-miżuri provduti f'dan ir-Regolament jikkonformaw ma’ l-opinjoni tal-Kumitat Komunitarju għan-Netwerk dwar l-Informazzjoni tal-Kontabilità Agrikola.
ADOTTAT DAN IR-REGOLAMENT:
Artikolu 1
B'deroga mill-Artikolu 3(3) tar-Regolament (KEE) Nru 1915/83, għas-sena ta’ kontabilità 2006, l-aġenzija ta’ kooperazjoni fid-Danimarka għandha tgħaddi l-prospetti tal-biedja lill-Kummissjoni fi żmien 18-il xahar wara tmiem dik is-sena ta’ kontabilità.
Artikolu 2
Dan ir-Regolament għandu jidħol fis-seħħ fis-seba' jum ta’ wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 7 ta’ Ġunju 2007.